text: Skolereform: Tysk bliver svigtet
  03 december 2012 kl. 16.31
  Mens engelsk klart er det største fremmedsprog i folkeskolen, så er tysk lige så stille ved at blive udfaset. Flere steder i landet kan man vælge tysk fra. Men i Sønderjylland går de den anden vej.
  Før 1990 var tysk og engelsk lige store. Men for 22 år siden fik eleverne først tysk fra 7. klasse - og så kunne det endda vælges fra til fordel for fransk. Det vil sige, at børn kan forlade folkeskolen uden at have lært et ord tysk...
  I 8. klasse på Dybbølskolen i Dybbøl er luften tæt af koncentration. Her er tysk faktisk populært. 
  Og her er man gået mod strømmen lige som andre steder i Sønderjylland. Her kan eleverne lære tysk allerede fra 6. klasse. 
  Tysklærer Ina Martensen vil gerne endnu længere ned.
  
  Et verdenssprog
  Det samme vil industrien. Per Rosenberg Andersen fra Linak mener, at tysk stadig er et vigtigt sprog at lære. 
  - Man skal huske på, at tysk er et verdensprog, siger han til TV SYD. 
  Også flere eksperter, ministre og EU har givet til kende, at det er fint at lære engelsk - men det er ikke nok. Vi skal kunne mere end et fremmedsprog.
  